በመጠንቀቅና በመተሳሰብ ክፉ ቀናትን እንለፍ!
 ምነው በረዘሙ ያልናቸው ደግ ዘመናት እንዳሉ ሁሉ ምነው ባልተፈጠሩ ወይም ባጠሩ የምንላቸው ክፉ ቀናትም አሉ። በድርቅ ህዝባችን ያለቀበት፤ በፋሽስት ወረራ ሺዎች የረገፉበትና ወረርሽኝ በሀገራችን ተከስቶ የበርካቶች ህይወት የተቀጠፈባቸው በርካታ ክፉ ጊዜያትን አገራችን አሳልፋለች። እንኳንስ ክፉ ቀናት ተጨምረው እንዲያውም ለዘመናት ከነበረበት ያልተንቀሳቀሰው ደካማ ኢኮኖሚያችን የዜጎችን ህይወት ፈታኝ እንዳደረገው የአደባባይ ሀቅ ነው። አሁን ደግሞ በከፍተኛ ፍጥነት እየተሰራጨ ያለው የኮሮና ቫይረስ እያሳደረ ያለው ተጽዕኖ ክፉ ቀናትን ከፊታችን ደቅኗል። በቻይና ተከስቶ እጅግ ፈጣን በሆነ ሁኔታ የዓለም አገራትን ያደረሰው የኮሮና ወረርሽኝ ወደ አፍሪካም ጎራ ብሎ ከ50 በላይ በሆኑ አገራት ቫይረሱ እንደተከሰተባቸው ታውቋል። ወረርሽኙ በኢኮኖሚ አቅማቸው ፈርጣማ የተባሉ አገራት ላይ ያደረሰውን ጉዳት ስንመለከት አስቀድመን የጥንቃቄ እርምጃዎችን በመተግበር ካልተከላከልን እንደእኛ ባለ ድሃ አገር ላይ ሊያደርስ የሚችለውን ጉዳት ማሰቡ በራሱ ይከብዳል። መተሳሰብና መጠንቀቅ ከተቻለ ግን ይህን ክፉ ዘመን በአነስተኛ ኪሳራ ማለፍ እንደሚቻል ጥርጥር ሊኖረን አይገባም። እዚህ ላይ ግልጽ መሆን ያለበት ጉዳይ ማንም ሰው ራሱንና ቤተሰቡን ተንከባክቦና ጠብቆ ብቻ ከዚህ ችግር ሊያመልጥ እንደማይችል ነው። ወረርሽኙን መከላከል የሚቻለው ሁሉም ደህና ሲሆንና ጥንቃቄ ሲያደርግ ብቻ ነው። በሌላ አነጋገር የሌላው ደህና መሆን የእኔም ሆነ የእኛ ደህና መሆን ነው። ስለሆነም ለራሳችን የምናደርገውን ጥንቃቄ ያህል ለሌላውም ማድረግ ሊታለፍ የማይገባው ጉዳይ ነው። ከጤና ሚኒስቴርና ከኅብረተሰብ ጤና ኢንስቲትዩት በተገኘው መረጃ መሰረት በአገራችን በቫይረሱ የተጠቁ ዜጎች ቁጥር ከዕለት ዕለት እያሻቀበ ነው። ይህንን ተከትሎም የፌዴራል መንግሥትም ሆነ የክልል መንግሥታት በየጊዜው የጥንቃቄ እርምጃዎችን እየወሰዱ ይገኛሉ። የመንግሥት ሠራተኞች በየቤታቸው ሆነው እንዲሰሩ ማድረግ፣ ከቦታ ቦታ የሚደረጉ የትራንስፖርት እንቅስቃሴዎችን ማገድ፣ የትምህርት ቤቶችና ዩኒቨርሲቲዎች መዘጋት ወዘተ የመሳሰሉ እርምጃዎች የተወሰዱት ኅብረተሰቡ ከንክኪና መጨናነቅ ነጻ ሆኖ የበሽታውን ስርጭት ለመግታት ነው። ይሁንና መንግሥት ለጉዳዩ የሰጠውን ትኩረት ያህል ኅብረተሰቡ ሰጥቷል ለማለት አያስደፍርም። በተለይም አካላዊ ርቀትን ከመጠበቅና ከንክኪ ነጻ መሆን ላይ አሁንም ብዙ ሥራ መስራት እንደሚጠበቅ ተጨባጩ ሁኔታ ይመሰክራል። አሁንም ድረስ መዝናኛና መጠጥ ቤቶች በሰው ተጨናንቀው ማየትና በገበያ ቦታዎችም ህዝብ ተጠጋግቶ መመልከቱ አልቀረም። ትምህርት ቤት የተዘጋው ህጻናት በቤት እንዲቀመጡና ከንክኪ እንዲቆጠቡ ቢሆንም በየሰፈሩ በርካታ ህጻናት ተሰብስበው ሲጫወቱ መመልከቱ አልቀረም። ከፍተኛ ኪሳራ እንዳለው እየታወቀ የመንግሥት ሠራተኞች ቤት ተቀምጠው እንዲሰሩ የተደረገው ሊመጣ ያለውን ትልቅ አደጋ ታሳቢ በማድረግ ቢሆንም ይህንን እንደፈቃድና እረፍት የሚጠቀሙና ለዘመድ ጥየቃና ለግል ጉዳይ ማስፈጸሚያ የሚያውሉ ሠራተኞች እንዳሉም ሲነገር ይደመጣል። ይህን መሰሉ መዘናጋት ክፉ ቀናትን በሰላም ለማለፍ የሚደረገውን ጥረት አደጋ ላይ ይጥላልና ያለምንም ማወላወል ሊወገድ ይገባዋል። ከጥንቃቄ እርምጃዎቹ ባሻገር ክፉ ቀናትን በሰላም ለማለፍ ሌላኛው ወሳኝ ጉዳይ ደግሞ መተሳሰብ ነው። በስግብግብነትና በራስ ወዳድነት መንፈስ የጋራ ችግርን ያለምንም ኪሳራ ማለፍ አይቻልም። ስለሆነም በዚህ ወቅት ሥራ የተቋረጠባቸውን ወገኖች መደገፍና አቅም ለሌላቸው ወገኖች አለሁላችሁ ማለት እንዲሁም እኔ የምፈልገውን ነገር ሌላውም ይፈልገዋልና ይበቃኛል ማለት በተለይም በዚህ ወቅት እጅግ አስፈላጊ ነገር ነው። ከዚህ አንጻር በተለይም ገንዘብ አለኝ ብሎ ከሚፈለገው በላይ ፍጆታ ገዝቶ ማከማቸት በሌላው ኅብረተሰብ ላይ ችግር ከመፍጠሩም በላይ ለስግብግብ ነጋዴዎች ራስን አሳልፎ መስጠት ነውና ሊወገድ ይገባዋል። በአጠቃላይ የኮሮና ወረርሽኝ የደቀነብንን ክፉ ቀናት ለማለፍ መጠንቀቅና መተሳሰብ ሁነኛ መፍትሄዎች ናቸው እንላለን። አዲስ ዘመን መጋቢት 28/2012